Pegavi tragopan
Pegavi tragopan (Tragopan caboti) je vrsta ptice iz roda tragopana (Tragopan) koji pripada porodici fazana (Phasianidae). Naseljava jugoistočne kineske provincije Fukien, Kjangsi, Džejang, Kvantung, Guangsi i Hunan.

Opis 

Pegavi tragopan je ptica koja veliki deo života provodi na tlu. Mužjaci dostižu dužinu od oko 60 cm i težinu od oko 1,4 kg, dok ženke dostižu dužinu od oko 50 cm i težinu od oko 900 g. Noge pegavog tragopana su relativno kratke. Glava mužjaka je crna sa crveno-narandžastom prugom sa obe strane, vrat je narandžaste boje sa crnim šarama, gola koža na obrazima i oko očiju je narandžaste boje. U vreme sezone parenja imaju plave kožne rogove i kožnu kesu na grlu, koja kad je naduvana bude u sredini narandžaste boje sa plavim tačkama, a po ivicama bude šarena, crvene i svetlo plave boje. Perje sa gornje strane tela je crvenkasto-braon, sa belim tačkama. Dok je perje sa donje strane tela prljavo bele boje..

Stanište i rasprostranjenost 
Pegavi tragopan je endemska vrsta koja naseljava planine u jugoistočnoj Kini, gde je prisutna u provincijama Fukien, Kjangsi, Džejang, Kvantung, Guangsi i Hunan. Njegovo tipično stanište su suptropske zimzelene šume i druge šume sa mešavinom listopadnog i četinarskog drveća. Staništa koja naseljava se nalaze na nadmorskoj visini od 600 do 1.800 metara, a prisutan je i iznad gornje granice šumske vegetacije. Populacija je fragmentisana, jer se pegavi tragopan ne kreće između šuma, kada je čistina između njih veća od 500 metara.

Ponašanje 
Biljojed je i hrani se pretežno na tlu, izdancima, cvećem, korenjem, plodovima i semenjem. Omiljena hrana su mu plodovi i lišće vrste Daphniphyllum macropodum. Ponekad se hrani i malim beskičmenjacima.

Sezona gnežđenja je u proleće. Gnezda obično pravi na krošnjama drveća, a kao materijal za pravljenje gnezda koristi travu, lišće, perje i mahovinu. Ponekad koristi napuštena gnezda drugih ptica. Polaže od 2 do 6 jaja, a na jajima leži isključivo ženka. Pilići se izležu nakon 28 dana inkubacije. Posle dva, tri dana ženka i pilići zajedno napuštaju gnezdo, jer su ptići u stanju da lete ubrzo nakon izleganja. Ženka i pilići ostaju zajedno tokom zime.

Ugroženost 
U crvenoj knjizi IUCN-a, pegavi tragopan je označen kao ranjiva vrsta, zbog toga što je procenjena populacija manja od 10.000 jedinki i smanjuje se. Glavna pretnja po opstanak vrste je gubitak staništa, zbog krčenja šuma da bi se stvorile nove obradive površine i plantaže bambusa i četinara. Pegavi tragopan je prisutan u nekim zaštićenim oblastima, ali populacije u njima su uglavnom male. Još jedna pretnja po opstanak vrste je krivolov, koji je prisutan u nekim oblastima.

Референце

Литература 
 Robertson, Peter (1997). "Pheasants." Voyageur Press. .

Спољашње везе 

Fazanke